༄༅། །དཔལ་རྡོ་རྗེ་ནག་པོ་ཆེན་པོའི་དབང་ཆོག་གོ་བདེ་བཀླགས་ཆོག་
གསལ་བའི་སྒྲོན་མེ་ཞེས་བྱ་བ་བཞུགས་སོ། །
༄༅། །ན་མཿཤྲཱི་ཙཀྲ་ནཱ་ཐ་བྷ་དྲ་དྷྭ་ཛཱ་ཡ། །རྒྱལ་བའི་གསང་གསུམ་གཅིག་བསྡུས་རྡོ་རྗེ་གུར། །བདུད་དགྲའི་སྙིང་དམར་ལ་དགེས་སྲིན་པོའི་གཟུགས། །ངུར་སྨྲིག་གར་གྱིས་རྣམ་རོལ་བཟང་པོའི་ཞབས། །འབྲལ་མེད་གཙུག་ཏུ་བསྟེན་ནོ་མཆོག་བར་སྐྱོངས། །སྲིད་ཞིའི་དགྲ་བགེགས་མཐར་མཛད་ལྷ་མཆོག་གི །སྨིན་བྱེད་དབང་ཆུ་རྣམ་དག་བརྒྱུད་པའི་སྲོལ། །བཀླགས་ཆོག་ནོར་བུ་བདག་བློའི་རྒྱལ་མཚན་རྩེར། །མངའ་གསོལ་འདོད་དགུའི་ཆར་ཆེན་འདི་འབེབས་སོ། །འདིར་འཛམ་གླིང་བསྟན་པའི་མངའ་བདག་དམ་པ་དཔལ་ས་སྐྱ་པའི་ཐུན་མོང་མ་ཡིན་པའི་བཀའ་སྲུང་རྡོ་རྗེ་ནག་པོ་ཆེན་པོ་གུར་གྱི་མགོན་པོའི་དབང་གི་ཆུ་བོ་མ་ནུབ་པ་རྣམ་པ་ལྔ་ཙམ་དེང་སང་མ་ཉམས་པར་བཞུགས་པ་བསྐུར་བའི་ཚུལ་ལ་སྦྱོར་དངོས་རྗེས་གསུམ་གྱི་དང་པོ་ནི། གནས་ཁང་ཡིད་དུ་འོང་བར་ཕྱགས་དར་སོགས་བྱས་ཤིང་རྟེན་བྱིན་རླབས་ཅན་བཀྲམ་པའི་མདུན་དུ་སྟེགས་བུ་རས་ཀྱིས་བཀབ་པའི་སྟེང་མེ་ཏོག་བཀྲམ་པའི་དབུས་སུ། གྲི་གུག་ལྷ་ལྔའི་རས་བྲིས་ཞལ་ཤར་དུ་ཕྱོགས་པར་དགྲམ། དབང་ལྡན་དུ་མཚམས་འཛིན་ནས་བརྩམས་ཏེ་ཆུ་གཉིས་སྔོན་འགྲོའི་ཉེར་སྤྱོད་ལྔ་གཡས་སྐོར་དུ་བཤམ། དཀྱིལ་འཁོར་གྱི་བྱང་ཤར་དུ་ཡི་དམ་གྱི་གཏོར་མ་ཟླུམ་པོ་དང་། ཤར་ལྷོར་མགོན་པོའི་གཏོར་མ་ཟུར་གསུམ་ཕྱག་ལེན་བཞིན་ནམ། ཡང་ན་གཏོར་མ་ཟླུམ་པོ་ལྔ་ཚར་དུ་བཤམས་ཀྱང་རུང་། ཐུན་གཏོར་བྱེད་ནའང་བཤམ། གཏོར་དབང་བྱེད་ན་མགོན་པོའི་གཏོར་མ་ལ་མདའ་དར་དང་ཙཀ་ལི་ཡོད་ནའང་འཛུགས། སློབ་དཔོན་གྱི་མདུན་དུ་རྡོར་དྲིལ། ནང་མཆོད། ཌ་མ་རུ། བུམ་པ་གཉིས་བླ་མེད་ཀྱི་བུམ་རྫས་རྡོར་གཟུངས་བཅས་ཚུལ་བཞིན་བཤམ། སློབ་མ་སྟ་གོན་གྱི་ཆས་དྲི་ཆུ། ཉེར་སྤྱོད། ཁྱོར་ཆུ། སོ་ཤིང་། སྲུང་སྐུད། ཀུ་ཤ་རྣམས་དང་། འཇུག་པའི་སྐབས་ཀྱི། མིག་དར། མེ་ཏོག །མཎྜལ། འཐོར་ནས། གུ་གུལ། དབུ་རྒྱན། རྡོར་དྲིལ། མགོན་པོའི་སྐུ་བྲིས་འབུར་གང་རུང་། མགོན་པོའི་པུསྟི། གྲི་གུག་དངོས་སམ་བྲིས་པ། ཐོད་ཆང་། ཕུར་བུ། སྔོན་འགྲོའི་གཏོར་མ་ཅོག་ཟླུམ་གཅིག་རྣམས་བཤམ་མོ། །གཉིས་པ་ནི། སྔོན་འགྲོའི་གཏོར་མ་ཆུ་ཆང་གིས་སྦྱང་། ཨོཾ་ཨཱཿཧཱུ་ྃལན་གསུམ། མཆོག་སྦྱིན་གྱི་ཕྱག་རྒྱ་དང་། ཨ་ཀཱ་རོ་ལན་གསུམ་གྱིས་དེར་གནས་པའི་འབྱུང་པོ་ཐམས་ཅད་ཚིམ་པར་བསམ། ངག་ཏུ། དཀར་ཕྱོགས་ལ་དགའ་བའི་འབྱུང་པོ་ཐམས་ཅད་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་བཞེས་ལ། དཀྱིལ་འཁོར་བསྒྲུབ་པའི་གྲོགས་མཛོད། ནག་ཕྱོགས་ལ་དགའ་བའི་འབྱུང་པོ་གདུག་པ་ཅན་གསང་སྤྱོད་བལྟ་བར་མི་དབང་བ་དེ་དག་སའི་ཕྱོགས་འདིར་མ་གནས་པར་གཞན་དུ་སོང་ཤིག་ཅེས་དང་། ཤཱ་ས་ན་བཟླ་ཞིང་རྡོ་རྗེ་གསོར་དྲིལ་བུ་དྲག་ཏུ་དཀྲོལ། བགེགས་རྣམས་རྒྱང་རིང་དུ་བསྐྲད་པར་བསམ། གཏོང་མ་ཕྱི་རོལ་གཙང་སར་དོར། དེ་ནས་གནས་དང་མཆོད་པའི་ཡོ་བྱད་ལ་རྡོ་རྗེའི་རྩེས་ནང་མཆོད་གཏོར་ལ། ཨོཾ་བཛྲ་ཨ་མྲྀ་ཏས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་གནས་ཁང་བྷྲཱུ་ྃལས་སོགས་ནས། ༼༤་༥༽ལྷ་རྫས་ལས་གྲུབ་པའི་མཆོད་ཡོན། ཞབས་བསིལ། མེ་ཏོག་སོགས་ནས། གྱུར་ཅེས་དང་ཕྱག་རྒྱ་དང་བཅས། ཨོཾ་བཛྲ་ཨརྒྷཾ་སྭཱ་ཧཱ། ཨོཾ་བཛྲ་པཱདྱཾ་སྭཱ་ཧཱ། ཨོཾ་བཛྲ་པུཥྤེ་ཨཱཿཧཱུ་ྃནས་ཤབྡ་ཨཱཿཧཱུྃ། ཨོཾ་བཛྲ་གྷཎྜེ་ར་ཎི་ཏ་སོགས་ལན་གསུམ་རོལ་མོ་དང་བཅས་བྱ། དེ་ནས་བདག་བསྐྱེད་ཀྱེ་རྡོ་རྗེའི་མངོན་རྟོགས་ལམ་དུས་བཟླས་པ་བཅས་བྱས་པའི་རྗེས། མགོན་པོ་བྲག་རྫོང་མའི་སྲུང་འཁོར་བཟླས་པ་བཅས་བྱ། སྲུང་འཁོར་བསྡུས་ནས་རང་གུར་མགོན་གྱི་ང་རྒྱལ་གྱིས་གནས་པར་བྱ། མགོན་པོའི་དབང་ཐམས་ཅད་ལ་བདག་བསྐྱེད་འདི་བཞིན་བྱའོ། །གོ་བདེ་བཀླགས་ཆོག་ཏུ་མི་འདུག་ཀྱང་། དངོས་སྟ་སོ་སོར་བྱེད་ན་ཀྱེ་རྡོར་བཞིན། འདིར་དངོས་སྟ་སྦྲེལ་དུས་ས་ལྷ་མི་མཛད། ས་༼༦་༠༡༽ལྷ་སྟ་གོན་གསུང་། བུམ་བསྐྱེད་ནི། བུམ་པ་དབང་ལྔ་ཀ་ལ་བུམ་བསྐྱེད་འདི་ཁོ་ན། གཉིས་བསང་སྦྱང་། སྟོང་པའི་ངང་ལས་པྃ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གཉིས་ཀྱི་སྟེང་དུ་བྷྲཱུྃ་ལས་རིན་པོ་ཆེའི་བུམ་པ་གཉིས་ཡངས་ཤིང་རྒྱ་ཆེ་བ། ཞབས་ཞུམ་པ། ལྟོ་བ་ལྡིར་བ། མགྲིན་པ་ཕྲ་བ། ཁ་གཡེལ་བ། མཆུ་འཕྱང་བ། ལྷའི་གོས་ཀྱིས་མགུལ་པ་བཅིངས་པ། དཔག་བསམ་གྱི་ཤིང་གིས་ཁ་བརྒྱན་པ། ནང་ཆུ་དང་བཅུད་སྣ་ཚོགས་ཀྱིས་ཡོངས་སུ་གང་བའི་རྣམ་རྒྱལ་བུམ་པར་སྣ་ཚོགས་པདྨ་འདབ་མ་བཞི་པའི་ལྟེ་བ་དང་འདབ་མ་རྣམས་ལ་ཉི་མའི་དཀྱིལ་འཁོར་རེ་རེའི་སྟེང་དུ་མི་རོ་དམར་སེར་མགོ་གཡས་སུ་བསྟན་པའི་གདན་རེ་རེ། དབུས་ཀྱི་གདན་གྱི་སྟེང་དུ་ཧཱུྃ་ལས་ཐུགས་ཀྱི་མགོན་པོ་ནག་པོ་རྡོ་རྗེ་ཡུ་བ་བྱས་པའི་གྲི་གུག་འཛིན་པ། ཤར་དུ་ཨོཾ་ལས་སྐུའི་མགོན་པོ་དཀར་པོ་འཁོར་ལོས་ཡུ་བ་བྱས་པའི་གྲི་གུག་འཛིན་པ། ལྷོར་ཏྲཱྃ་ལས་ཡོན་ཏན་གྱི་མགོན་པོ་སེར་པོ་རིན་པོ་ཆེས་ཡུ་བ་བྱས་པའི་གྲི་གུག་འཛིན་པ། ནུབ་ཏུ་ཨཱཿལས་གསུང་གི་མགོན་པོ་དམར་པོ་པདྨས་ཡུ་བ་བྱས་པའི་གྲི་གུག་འཛིན་པ། བྱང་དུ་ཁྃ་ལས་ཕྲིན་ལས་ཀྱི་མགོན་པོ་ལྗང་གུ་སྣ་ཚོགས་རྡོ་རྗེས་ཡུ་བ་བྱས་པའི་གྲི་གུག་འཛིན་པ། ཐམས་ཅད་ཀྱང་སྦོམ་ཞིང་ཐུང་ལ་གཟི་བརྗིད་ཆེ་བ། ཞལ་གཅིག་ཕྱག་གཉིས་པ། གཡས་གྲི་གུག་འཕྱར་བ། གཡོན་ཐོད་ཁྲག་ཐུགས་ཀར་འཛིན་ཅིང་གྲུ་མོར་ཁ་ཊྭཱ་ྃག་ཡོད་པ། ཞབས་གཡོན་བརྐྱངས་པས་བཞུགས་པ། ཞལ་མཆེ་བ་གཙིགས་ཤིང་ལྗགས་འདྲིལ་བ། དམར་ལ་ཟླུམ་པའི་སྤྱན་གསུམ་དང་ལྡན་ཞིང་། སྨ་ར་དང་སྨིན་མ་དམར་སེར་འབར་བ། དཔྲལ་བར་ཁྲོ་གཉེར་བསྡུས་ཤིང་། དབུ་སྐྲ་དམར་སེར་གྱེན་དུ་བརྫེས་པ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ཁྲག་འཛག་པ་ལྔ་བཅུའི་དོ་ཤལ་བྱས་པ། རུས་པའི་རྒྱན་དྲུག་དང་སྦྲུལ་གྱིས་བརྒྱན་པ། སྟག་གི་པགས་པའི་ཤམ་ཐབས་ཅན། དར་སྣ་ཚོགས་ཀྱི་ཅོད་པན་དང་ལྷབ་ལྷུབ་ཀྱིས་བཀླུབས་པ། ཡེ་ཤེས་ཀྱི་མེ་རབ་ཏུ་འབར་བའི་དབུས་ན་བཞུགས་པའོ། །ལས་ཐམས་ཅད་པའི་བུམ་པར་པདྨ་དང་ཉི་མའི་སྟེང་དུ་ཧཱུྃ་ལས་ཁྲོ་བོ་བདུད་རྩི་འཁྱིལ་པ་སྐུ་མདོག་ལྗང་གུ་ཞལ་གཅིག་ཕྱག་གཉིས་པ། གཡས་སྣ་ཚོགས་རྡོ་རྗེ། གཡོན་དེས་ཡུ་བ་བྱས་པའི་དྲིལ་བུུ་་དཀུར་བརྟེན་པ། རིན་པོ་ཆེ་དང་སྦྲུལ་མགོན་པོ་རྣམ་རོལ་དུ་རབ་ཏུ་ཁྲོས་ཤིང་སྦྲུལ་གྱིས་བརྒྱན་པ་སྣང་། གྱིས་བརྒྱན་པ་སྟག་གི་པགས་པའི་ཤམ་ཐབས་ཅན། ཞབས་གཡོན་བརྐྱང་ཞིང་གཡས་བསྐུམས་པའི་སྟབས་ཀྱིས་ཡེ་ཤེས་ཀྱི་མེ་འབར་བའི་དབུས་ན་བཞུགས་པའོ། །དེ་ཐམས་ཅད་ཀྱི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུ་ྃསྔོན་པོ། རང་གི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་མགོན་པོ་རིགས་ལྔ་བདུད་རྩི་འཁྱིལ་པ་དང་བཅས་པའི་རྣམ་པར་ཨོཾ་བཛྲ་ས་མཱ་ཛཿས་སྤྱན་དྲང་། ཨོཾ་ཤྲཱི་མ་ཧཱ་ཀཱ་ལ་ས་པ་རི་ཝཱ་ར་ཨརྒྷཾ་ནས་ཤབྡའི་བར་གྱིས་མཆོད། ཛཿཧཱུ་ྃབྃ་ཧོཿ གཉིས་སུ་མེད་པར་བསྟིམ། སླར་ཡང་ཐུགས་ཀའི་ས་བོན་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་སྤྱན་དྲངས། ཨོཾ་པཉྩ་ཀུ་ལ་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཏུ་མཱཾ། ཞེས་གསོལ་བ་བཏབ་པས། དབང་གི་ལྷ་རྣམས་ཀྱིས་ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག་ཆུ་ལྷག་མ་ཡར་ལུད་པ་ལས། ཐུགས་ཀྱི་མགོན་པོ་ལ་མི་བསྐྱོད་པ། སྐུའི་མགོན་པོ་ལ་རྣམ་པར་སྣང་མཛད། ཡོན་ཏན་གྱི་མགོན་པོ་ལ་རིན་ཆེན་འབྱུང་ལྡན། གསུང་གི་མགོན་པོ་ལ་འོད་དཔག་མེད། ཕྲིན་ལས་ཀྱི་མགོན་པོ་དང་བདུད་རྩི་འཁྱིལ་པ་ལ་དོན་ཡོད་གྲུབ་པས་དབུ་བརྒྱན་པར་བསམ། ཨོཾ་ཤྲཱི་མ་མགོན་པོ་རྣམ་རོལ་དང་གོ་བདེ་བཀླགས་ཆོག་ཏུ་གོང་གི་མཆོད་བསྟོད་འདི་མི་སྣང་། ཧཱ་ཀཱ་ལ་ས་པ་རི་ཝཱ་ར་ཀུན་ལ་སྦྱར་བའི་ཨརྒྷཾ་ནས་ཤབྡའི་བར་དང་། དྷརྨ་ར་ཎིས་རོལ་མོ་དབུལ། མཚན་སྔགས་ཀྱི་མཐར་ཨོཾ་ཨཱཿཧཱུྃ། མགོན་པོ་རིགས་ལྔ་བདུད་རྩི་འཁྱིལ་པ་དང་བཅས་པའི་ཞལ་དུ་མཆོད་པ་དམ་པ་འབུལ་ལོ། །ཞེས་པས་ནང་མཆོད་ཕུལ། རྡོ་རྗེ་དྲིལ་བུ་འཛིན་པས། ཧཱུྃ། སྲིན་པོའི་གཟུགས་ཀྱིས་གདུག་པ་ཅན། །ཚར་གཅོད་བྱང་ཆུབ་སེམས་དཔའ་སྟེ། །གྲོང་ཁྱེར་སུམ་བརྩེགས་འཇིགས་མཛད་པ། །གཏུམ་པོ་ཁྱོད་ལ་བདག་བསྟོད་དོ། །མདོག་ནག་གཟུགས་ཐུང་གཟི་བརྗིད་ཆེ། །གདུག་པ་ཚར་གཅོད་གྲི་གུག་གཡས། །གཡོན་ན་གདུག་པའི་ཁྲག་བཀང་སྣོད། །ཐོད་ཕྲེང་ཅན་ལ་བདག་བསྟོད་དོ། །ཁྲོས་པའི་ཞབས་བརྡབས་ས་གཞི་གཡོ། །འཇིགས་པའི་གད་མོས་རི་རབ་བསྒྱེལ། །དམ་ཚིག་ཉམས་པའི་སྙིང་འབྱིན་པ། །དམ་ཚིག་ཅན་ལ་བདག་བསྟོད་དོ། །འཇིགས་པའི་ཧཱུ་ྃསྒྲ་ངེས་སྒྲོགས་ཤིང་། །བགེགས་རྣམས་མ་ལུས་འཇོམས་མཛད་པ། །དངོས་གྲུབ་མ་ལུས་སྩོལ་པའི་ལྷ། །བགེགས་ཀྱི་དགྲ་ལ་ཕྱག་འཚལ་བསྟོད། །ཅེས་པས་བསྟོད། པད་ཀོར་གྱིས་གཟུངས་ཐག་བླངས་ཏེ། རང་གི་སྙིང་ག་ནས་སྔགས་ཀྱི་ཕྲེང་བ་དམར་པོ་ལྕགས་སྒྲོག་བསྒྲིལ་བ་ལྟ་བུ་གཟུངས་ཐག་ལ་ཞོན་ཏེ་སོང་བས་བུམ་ནང་གི་ལྷ་རྣམས་ལ་ཕོག་པས་ལྷ་རྣམས་དམར་ལམ་སོང་སྟེ་བདག་གི་དབང་དུ་འདུས་ཤིང་བ་སྤུའི་བུ་ག་ནས་བདུད་རྩིའི་རྒྱུན་བྱུང་བས་བུམ་པ་གང་བར་བསམས་ལ། ཡི་གེ་བདུན་མ་བརྒྱ་རྩ་སོགས་དང་། མགོན་པོ་རྣམ་རོལ་དུ། ཨོཾ་ཤྲཱི་མ་ཧཱ་ཀཱ་ལ་ཆྒཻ་མོ་རཀྵཿརཀྵཿཧཱུ་ྃཕཊ། ཆྒཻ་མོའི་གནས་སུ་སློབ་མ་གང་ལ་བྱ་བའི་མིང་གཞུག་སྣང་། ལས་བུམ་ལ་ཨོཾ་བཛྲ་ཨ་མྲྀ་ཏ་ནས་ཕཊ་སྭཱ་ཧཱ་ཅི་ནུས་བཟླ། སླར་ཡང་མཆོད་བསྟོད་གོང་བཞིན་བྱས་ནས། བཅོམ་ལྡན་འདས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་ཐམས་ཅད་སྩལ་དུ་གསོལ། ཞེས་གསོལ་བ་གདབ། ཧེ་རུ་ཀའི་ཡིག་བརྒྱ་ལན་གསུམ་དང་། མ་འབྱོར་པ་དང་ནས་མཛོད། གཟུངས་ཐག་བསྡུས་ལ་པད་ཀོར་སྔོན་དུ་འགྲོ་བས་དུང་ཆོས་ཀྱི་ཆུ་ཨོཾ་ཨཱཿཧཱུྃ་གིས་བུམ་པར་བླུགས་ཏེ། མཆོད་ཡོན་ཕུལ་བའི་རྐྱེན་གྱིས་ལྷ་རྣམས་འོད་དུ་ཞུ་བ་ལས་བྱུང་བའི་བུམ་པའི་ཆུ་བདུད་རྩིའི་རང་བཞིན་དུ་གྱུར་པར་བསམ་མོ། །མདུན་བསྐྱེད་དཀྱིལ་འཁོར་གྲི་གུག་ལྷ་ལྔ་སྙན་བརྒྱུད་ལུགས་མ་གཏོགས་གཞན་ལ་དཀྱིལ་འཁོར་རེ་རེ་ལས་མེད་པ་ཤེས་དགོས། སྟེང་འོག་གཉིས་ལ་དམིགས་ཏེ་ཤཱ་ས་ནའི་སྔགས་རིང་གིས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་སྟེང་འོག་སོ་སོར་པྃྃ་ལས་པདྨ་དང་རྃ་ལས་ཉི་མའི་དཀྱིལ་འཁོར་རེ་རེ་སྟེ་སོ་སོའི་སྟེང་དུ་ཧཱུྃ་ལས་སྣ་ཚོགས་རྡོ་རྗེའི་ལྟེ་བ་ལ་ཧཱུྃ་གིས་མཚན་པ་རེ་རེ། དེ་ལས་འོད་ཟེར་ཕྱོགས་བཅུར་འཕྲོས་པས་འོག་རྡོ་རྗེའི་ས་གཞི། ཁོར་ཡུག་རྡོ་རྗེའི་ར་བ། སྟེང་རྡོ་རྗེའི་གུར། ཕྱི་རོལ་ཐམས་ཅད་ཡེ་ཤེས་ཀྱི་མེ་རབ་ཏུ་འབར་བའི་སྲུང་བའི་འཁོར་ལོ་ཡངས་ཤིང་རྒྱ་ཆེ་བ་རེ་རེའི་ནང་དུ། ཁྲག་ཞགས་འཁྲུགས་པའི་རྒྱ་མཚོ་ཆེན་པོའི་ཀློང་དཀྱིལ་དུ་ཀེང་རུས་ལས་གྲུབ་པའི་རི་རབ་ཀྱི་སྟེང་དུ། བྷྲཱུ་ྃལས་ཐར་པ་ཆེན་པོའི་གཞལ་ཡས་ཁང་གྲུ་བཞི་པ། སྒོ་བཞི་པ། ནང་ནས་རིམ་པ་བཞིན་ནག་པོ། ལྗང་གུ། དམར་པོ། སེར་པོ། དཀར་པོའི་རྩིག་པ་རིམ་པ་ལྔ་དང་ལྡན་པ། དེའི་སྟེང་དུ་རིན་པོ་ཆེའི་ཕ་གུ་སེར་པོ་ལ་དྲྭ་བ་དང་དྲྭ་བ་ཕྱེད་པ་འཕྱང་བ། དེའི་སྟེང་དུ་རིན་པོ་ཆེའི་མདའ་ཡབ་དང་པུ་ཤུས་བརྒྱན་པ། རྩིག་པའི་ཕྱི་རོལ་དུ་འདོད་ཡོན་གྱི་སྣམ་བུ་དམར་པོ་ལ་མཆོད་པའི་ལྷ་མོ་བཅུ་དྲུག་གིས་མཆོད་རྫས་དུ་མ་ཐོགས་ནས་བཅོམ་ལྡན་འདས་ལ་མཆོད་པ། ནང་ཀ་བ་བརྒྱད་དང་ལྡན་པ། སྟེང་རྡོ་རྗེའི་གདུང་བཞིས་མིག་མངས་རིས་སུ་བྲེས་ཤིང་མཛེས་པར་ཕུབ་པ། དབུས་ཕྱུར་བུར་གྱུར་པའི་སྟེང་དུ་རྡོ་རྗེ་དང་རིན་པོ་ཆེའི་ཏོག་གིས་བརྒྱན་པ། སྒོ་བཞིའི་ཐད་སོར་ཀ་བ་བཞི་བཞིས་བཏེག་པའི་རྟ་བབས་བང་རིམ་བཞི་དང་ལྡན་པའི་སྟེང་དུ་པདྨ་ལ་གནས་པའི་ཆོས་ཀྱི་འཁོར་ལོ་དང་གདུགས་དང་རི་དྭགས་དང་བཅས་པ། གཞན་ཡང་གཡང་གཞིའི་བླ་བྲེ་དང་རྒྱུ་རློན་གྱི་ལྡ་ལྡི་རུས་པའི་ཕྲེང་བས་བརྒྱན་པའི་གཞལ་ཡས་ཁང་གི་ཕྱི་རོལ་དུ་དུར་ཁྲོད་ཆེན་པོ་བརྒྱད་ཀྱིས་བསྐོར་བའི་ནང་གི་ལྷ་སྣམ་ཤར་དཀར་སོགས་སམ། ཡང་ན་རྒྱ་ཆེ་བའི་ནང་དུ་ཨེ་ལས་ཆོས་ཀྱི་འབྱུང་གནས་གྲུ་གསུམ་པ་གདེང་ཀ་ཆེ་བ་གྱེན་དུ་བསྟན་པ། རྩ་བ་ཕྲ་བ་ཐུར་དུ་ཟུག་པ། དེའི་ནང་དུ་ཡ་ྃལས་རླུང་གི་དཀྱིལ་འཁོར། དེའི་སྟེང་དུ་རཾ་ལས་མེའི་དཀྱིལ་འཁོར། དེའི་སྟེང་དུ་ཝ་ྃལས་ཆུའི་དཀྱིལ་འཁོར། དེའི་སྟེང་དུ་ལ་ྃལས་སའི་དཀྱིལ་འཁོར། དེའི་སྟེང་དུ་བྷྲཱུྃ་ལས་འཁོར་ལོ་སེར་པོ་རྩིབས་བཅུ་པ་བྷྲཱུྃ་གྱིས་མཚན་པ་འབྱུང་བཞི་འཁོར་ལོ་དང་བཅས་པ་རོ་གཅིག་ཏུ་འདྲེས་པ་ལས་རིན་པོ་ཆེ་སྣ་ཚོགས་ལས་གྲུབ་པའི་ཐར་པ་ཆེན་པོའི་གཞལ་ཡས་ཁང་གྲུ་བཞི་པ། སྒོ་བཞི་པ། ནང་ནས་རིམ་པ་བཞིན་ནག་པོ། ལྗང་གུ། དམར་པོ། སེར་པོ། དཀར་པོའི་རྩིག་པ་རིམ་པ་ལྔ་དང་ལྡན་པ། དེའི་སྟེང་དུ་རིན་པོ་ཆེའི་ཕ་གུ་སེར་པོ་ལ་དྲྭ་བ་དང་དྲྭ་བ་ཕྱེད་པ་འཕྱང་བ། དེའི་སྟེང་དུ་རིན་པོ་ཆེའི་མདའ་ཡབ་དང་པུ་ཤུས་བརྒྱན་པ། རྩིག་པའི་ཕྱི་རོལ་དུ་འདོད་ཡོན་གྱི་སྣམ་བུ་དམར་པོ་ལ་མཆོད་པའི་ལྷ་མོ་བཅུ་དྲུག་གིས་མཆོད་རྫས་དུ་མ་ཐོགས་ནས་བཅོམ་ལྡན་འདས་ལ་མཆོད་པ། ནང་ཀ་བ་བརྒྱད་དང་ལྡན་པ། སྟེང་རྡོ་རྗེའི་གདུང་བཞིས་མིག་མངས་རིས་སུ་བྲེས་ཤིང་མཛེས་པར་ཕུབ་པ་དབུས་ཕྱུར་བུར་གྱུར་པའི་སྟེང་དུ་རྡོ་རྗེ་དང་རིན་པོ་ཆེའི་ཏོག་གིས་བརྒྱན་པ། སྒོ་བཞིའི་ཐད་སོར་ཀ་བ་བཞི་བཞིས་བཏེག་པའི་རྟ་བབས་བང་རིམ་བཞི་དང་ལྡན་པའི་སྟེང་དུ་པདྨ་ལ་གནས་པའི་ཆོས་ཀྱི་འཁོར་ལོ་དང་། གདུགས་དང་རི་དྭགས་བཅས་པ། གཞན་ཡང་གོས་དང་འཕན་དང་། མེ་ཏོག་གི་ཕྲེང་བ་དང་། ཟླ་བ་རླུང་གིས་བསྐྱོད་པ་དང་། རྔ